|  |  |
| --- | --- |
|  | Este artigo amosa letras siríacas. Sen o soporte axeitado, o texto pode mostrar símbolos sen sentido, coma caixas, marcas e outros. |

O **xenocidio asirio** (tamén coñecido como ***Saifo***, en siríaco: ܩܛܠܐ ܕܥܡܐ ܣܘܪܝܝܐ ou siríaco: ܣܝܦܐ) refírese ao exterminio masivo da poboación de etnia asiria do Imperio Otomán durante a primeira guerra mundial, en paralelo co xenocidio armenio e co xenocidio grego.

A poboación civil asiria da alta Mesopotamia (a rexión de Tur Abdin, as provincias de Hakkâri, Van e Siirt da Turquía actual, e a rexión de Urmia no noroeste de Irán) foi forzosamente desprazada e masacrada polo exército otomán musulmán e por outras milicias aliadas musulmás (kurdas, chechenas e circasianas) entre 1914 e 1920, e sufriu aínda máis ataques por parte de diversas milicias árabes.

As estimacións sobre o número total de mortes varían. Baseándose en detalladas estatísticas dos fieis das diferentes Igrexas posteriores o xenocidio, David Gaunt acepta o número de 275.000 mortes do Tratado de Lausana e estima que o número total tería sido de 300.000 por mor de que non se tiveran en conta un número indeterminado de áreas de maioría asiria, constituíndo a cifra total a eliminación da metade do pobo asirio.

O xenocidio asirio tivo lugar no mesmo contexto que os xenocidios armenio e grego. Nestes eventos, preto de tres millóns de cristiáns siríacos, armenios e gregos foron asasinados polo réxime dos Mozos Turcos. Ao ter lugar o xenocidio dos asirios no contexto do máis difundido xenocidio armenio, os estudos tratándoo de xeito separado son escasos, coa excepción dos traballos de David Gaunt e Hannibal Travis.

En 2007, a International Association of Genocide Scholars (**IAGS**, *Asociación Internacional de Académicos dos Xenocidios*) acadou o consenso de que "a campaña otomá contra as minorías cristiás do Imperio entre 1914 e 1923 constituíu un xenocidio contra armenios, asirios, e gregos pónticos e anatolios. A IAGS fixo referencia aos traballos de Gaunt e Travis ao aprobar esta resolución. Gregory Stanton, presidente do IAGS entre 2007 e 2008 e fundador de Genocide Watch, apoiou a "repudia polos principais académicos dos xenocidios do mundo da negación por noventa anos do goberno turco dos xenocidios do Imperio Otomán contra as súas poboacións cristiás, incluíndo aos asirios, gregos e armenios."

Notas
-----

1. 1 2 3  Travis, Hannibal (2010). Carolina Academic Press, ed. *Genocide in the Middle East: The Ottoman Empire, Iraq, and Sudan*. Durham, NC. pp. 237–277, 293–294. .
2. 1 2  Khosoreva, Anahit (2007). "The Assyrian Genocide in the Ottoman Empire and Adjacent Territories". En Transaction Publishers. *The Armenian Genocide: Cultural and Ethical Legacies*. New Brunswick, NJ. pp. 267–274. ISBN 1-4128-0619-4. .
3. ↑  David Gaunt, "The Assyrian Genocide of 1915", *Assyrian Genocide Research Center*, 2009
4. ↑  Schaller, Dominik J.; Zimmerer, Jürgen (2013). Routledge, ed. *Late Ottoman Genocides: The Dissolution of the Ottoman Empire and Young Turkish population and extermination policies*. ISBN 9781317990451.
5. ↑  Genocide Scholars Association Officially Recognizes Assyrian Greek Genocides. 16 December 2007. Retrieved 2010-02-02 Arquivado 18 de xaneiro de 2012 en Wayback Machine..
6. ↑  Notes on Genocides of Christian Populations of the Ottoman Empire
7. ↑

|  |  |
| --- | --- |
| Control de autoridades | 
* Wd: Q852236
* BNF: 16680703n

 |